Kommissionens beslutning

af 26. november 2001

om overdragelse til gennemførelseskontorer af forvaltningen af støtte til førtiltrædelsesforanstaltninger inden for landbrug og udvikling af landdistrikter i Republikken Litauen i førtiltrædelsesperioden

(2001/857/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien og om ændring af forordning (EØF) nr. 3906/1989(1), særlig artikel 12, stk. 2,

under henvisning til Kommissionens forordning (EF) nr. 2222/2000 af 7. juni 2000 om finansielle gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(2), særlig artikel 3, stk. 2, og

ud fra følgende betragtninger:

(1) I henhold til artikel 4, stk. 5, i Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(3) godkendte Kommissionen den 27. november 2000 et program for landbrug og udvikling af landdistrikter for Republikken Litauen ved afgørelse K(2000) 3329 endelig.

(2) Den litauiske regering og Kommissionen, der handler på Det Europæiske Fællesskabs vegne, undertegnede den 5. marts 2001 den flerårige finansieringsaftale om de tekniske, juridiske og administrative regler for gennemførelsen af Sapard-programmet.

(3) I henhold til forordning (EF) nr. 1266/1999 kan det krav om forhåndsgodkendelse, der er fastsat i samme forordnings artikel 12, stk. 1, fraviges på grundlag af en analyse i hvert enkelt tilfælde af den nationale og sektorspecifikke kapacitet til at varetage program- eller projektforvaltning, finanskontrolprocedurer og -strukturer vedrørende offentlige finanser. Forordning (EF) nr. 2222/2000 indeholder nærmere regler for, hvordan analyserne skal gennemføres. De litauiske myndigheder har udpeget det nationale udbetalingskontor under landbrugsministeriet til at gennemføre foranstaltningerne vedrørende: "Investeringer i landbrugsbedrifter", "Forbedring af forarbejdningen og afsætningen af landbrugsprodukter og fiskerivarer", "Udvikling og diversificering af økonomiske aktiviteter, så der skabes flere eller alternative beskæftigelses- og indkomstmuligheder", "Forbedring af landdistrikternes infrastruktur" og "Faglig uddannelse", som defineret i det program for landbrug og udvikling af landdistrikterne, der blev godkendt for Republikken Litauen ved Kommissionens afgørelse K(2000) 3329 endelig af 27. november 2000. Finansministeriets afdeling for nationale fonde er blevet udpeget til at varetage de finansielle funktioner, der skal udøves i forbindelse med gennemførelsen af Sapard-programmet.

(4) Den 16. november 2001 fremlagde de litauiske myndigheder den reviderede liste over støtteberettigede udgifter i henhold til artikel 4, stk. 1, litra B, i den flerårige finansieringsaftale. Kommissionen har ikke rejst indvendinger mod denne liste.

(5) I henhold til forordning (EF) nr. 1266/1999 og forordning (EF) nr. 2222/2000 har Kommissionen analyseret den nationale og sektorspecifikke kapacitet til at varetage program- eller projektforvaltning, finanskontrolprocedurer og -strukturer vedrørende offentlige finanser og fastslået, at Litauens gennemførelse af ovennævnte foranstaltninger er i overensstemmelse med artikel 4-6 i og bilaget til forordning (EF) nr. 2222/2000 og minimumskriterierne i bilaget til forordning (EF) nr. 1266/1999.

(6) Det nationale udbetalingskontor under landbrugsministeriet har på tilfredsstillende måde opfyldt følgende nøglekriterier for at blive godkendt: skriftlige procedurer, adskillelse af opgaver, kontrol før projektgodkendelse og før betaling, betalingsprocedurer, regnskabsprocedurer, edb-sikkerhed, intern revision og, hvor det er relevant, regler om offentlige indkøb.

(7) Finansministeriets afdeling for nationale fonde har på tilfredsstillende måde opfyldt følgende kriterier for de finansielle funktioner, den skal udøve i forbindelse med gennemførelsen af Sapard-programmet for Republikken Litauen: revisionsspor, finansforvaltning, modtagelse af midler, udbetaling til det nationale udbetalingskontor, edb-sikkerhed og intern revision.

(8) Derfor bør det krav om forhåndsgodkendelse, der er fastsat i artikel 12, stk. 1, i forordning (EF) nr. 1266/1999, fraviges, og det bør overlades til det nationale udbetalingskontor under landbrugsministeriet og finansministeriets afdeling for nationale fonde i Republikken Litauen at forvalte støtten decentralt.

(9) Da Kommissionens kontrol er baseret på et operationelt, men ikke opererende system, er det derfor hensigtsmæssigt foreløbigt at overlade forvaltningen af Sapard-programmet til det nationale udbetalingskontor under landbrugsministeriet og finansministeriets afdeling for nationale fonde.

(10) Fuldstændig overdragelse af forvaltningen af Sapard-programmet kan først overvejes, efter at der er foretaget yderligere kontrol af, at systemet fungerer tilfredsstillende, og efter at der er gennemført eventuelle henstillinger fra Kommissionen om overdragelse af forvaltningen af støtte til det nationale udbetalingskontor under landbrugsministeriet og finansministeriets afdeling for nationale fonde -

VEDTAGET FØLGENDE BESLUTNING:

Artikel 1

Kravet om, at Kommissionen på forhånd skal godkende Republikken Litauens udvælgelse af projekter og indgåelse af kontrakter, fraviges.

Artikel 2

Forvaltningen af Sapard-programmet overdrages foreløbigt til:

1) det nationale udbetalingskontor (Nacionalné mokéjimo agentura) under landbrugsministeriet, Gedimino pr.19, LT-2025 Vilnius, Republikken Litauen, der skal gennemføre foranstaltningerne vedrørende "investeringer i landbrugsbedrifter", "forbedring af forarbejdningen og afsætningen af landbrugsprodukter og fiskerivarer", "udvikling og diversificering af økonomiske aktiviteter, så der skabes flere eller alternative beskæftigelses- og indkomstmuligheder", "forbedring af landdistrikternes infrastruktur" og "faglig uddannelse" som defineret i det program for landbrug og udvikling af landdistrikterne, der blev godkendt ved Kommissionens afgørelse K(2000) 3329 endelig af 27. november 2000 og

2) finansministeriets afdeling for nationale fonde, J. Tumo-Vaizganto 8A/2, LT-2600 Vilnius, Republikken Litauen, der skal varetage de finansielle funktioner, der skal udøves i forbindelse med gennemførelsen af Sapard-programmet for Republikken Litauen.

Udfærdiget i Bruxelles, den 26. november 2001.

På Kommissionens vegne

Franz Fischler

Medlem af Kommissionen

(1) EFT L 161 af 26.6.1999, s. 68.

(2) EFT L 253 af 7.10.2000, s. 5.

(3) EFT L 161 af 26.6.1999, s. 87.